als_Latn dik_Latn sag_Latn
Editoriali: Tenderomania
Shumë tenderë të dyshimtë do të kalojnë pa “therrë në këmbë”, pas refuzimit të dhjetëra ankesave të kompanive kosovare nga Bordi i OSHP-së. Bëhet fjalë për miliona euro, ku dyshohet se zyrtarët mund të kenë mashtruar në procedurat e prokurimit publik, duke favorizuar biznese të afërta me Qeverinë, kompani publike apo organizata të tjera buxhetore. Dallaveret me paranë publike nuk kanë të sosur në Republikën e Kosovës. Duket se jorastësisht emërimet në Bordin e Organit Shqyrtues të Prokurimit u zvarritën, derisa skadoi afati ligjor i shqyrtimit të ankesave të bëra nga operatorët e pakënaqur. Duke i injoruar krejtësisht shqetësimet e tyre, institucionet treguan edhe një herë se sa jomiqësor është ambienti për të bërë biznes në vendin tonë. Tender nuk fiton më i miri, por kush ka lidhje të forta me shtetin. Punë nuk merr sipërmarrësi më serioz, por shpesh firmat fantome që as zyrën nuk ua gjen dot. Prokurimi publik i shpërblen edhe kompanitë, që nuk kryejnë me rregull detyrimet tatimore, ndërsa shkel tatimpaguesit e rregullt. Tenderomania është ves vështirë i shërueshëm i mekanizmit shtetëror kosovar. Sido që të riformulohet ligji, zyrtarët finokë do të gjejnë hapësira manovrimi, për të favorizuar operatorët e preferuar, prej të cilëve “nëse nuk rrjedh, të paktën, diçka do të pikojë”. Asnjë qeveri deri tani komunale apo qendrore, asnjë kryeministër a ministër, për 13 vjet rresht, nuk ka mundur t’i rezistojë joshjes nga tenderët. E kush mundet! Gjithë ata miliona që kalojnë përmes dorës së tyre dhe të mos zhvatin diçka…Por, zhvat dje e sot, zhvat nesër, pasnesër, paraja publike po shpërdorohet pa fund, ndërsa një grup keqpërdoruesish pasurohen në kurrizin e taksapaguesve kosovarë. Kjo praktikë duhet të marrë fund njëherë e përgjithmonë. Prokuroria duhet të zgjohet e ta bëjë punën e saj, antikorrupsioni të mos merret me statistika, por të denoncojnë rastet abuzive. Duke e vjedhur shtetin, po shkatërrohet e sotmja dhe e ardhmja e Republikës sonë. Është koha që me tenderët të shpërblehen ofertat dhe projektet më të mira dhe më të dobishme për qytetarët, për shtetin dhe buxhetin e përbashkët.
ita_Latn als_Latn